Üleeuroopaline mänguteabesüsteem PEGI

Üleeuroopaline mänguteabesüsteem PEGI (Pan-European Game Information) on video-, arvuti- ja telefonimängude hindamise süsteem, mis aitab mänge kasutaja vanusest ja sisust lähtudes teadlikumalt osta. 

Süsteemi lõi 2003. aastal Euroopa interaktiivse tarkvara föderatsioon (Interactive Software Federation of Europe, ISFE), et ühtlustada riigiti erinevaid vanusesoovitusi. Nüüdseks on PEGI-ga liitunud 38 Euroopa riiki (Albaania, Austria, Belgia, Bosnia ja Hertsegoviina, Bulgaaria, Eesti, Hispaania, Holland, Horvaatia, Iirimaa,  Island, Itaalia, Kreeka, Kosovo, Küpros, Leedu, Luksemburg, Läti, Malta, Moldova, Montenegro, Norra, Slovakkia, Sloveenia, Poola, Portugal, Prantsusmaa, Põhja-Makedoonia, Rootsi, Rumeenia, Serbia, Soome, Suurbritannia, Šveits, Taani, Tšehhi, Ukraina ja Ungari) ning Iisrael. Eestis on kasutusele võetud PEGI vanusepiirangud, kuid neid mõistetakse soovituslikena ning neid pole riiklikult õigusliku regulatsiooniga täpsustatud.

Mänguteabesüsteemi PEGI toetavad suuremad mängukonsoolide tootjad, nende hulgas Sony, Microsoft ja Nintendo. PEGI süsteemist lähtudes oli 2020. aasta lõpuks hinnatud üle 34 000 mängu.

PEGI on jaotatud viieks vanuse- ja kaheksaks sisutähiseks, mille alusel hinnatakse lapse vanusest lähtudes mängu sisu sobilikkust. PEGI märgistusega mängul on pakendi esiküljel vanusepiirangu märk ning tagaküljel märgid, mis vanusepiirangu märki põhjendavad.

Vanusetähised
Vanusetähistes arvestatakse ealist sobilikkust, mitte mängu raskusastet ning märgises tähistab number mängija miinimumvanust (näiteks PEGI 7 kategooria mäng sobib üle seitsmeaastastele mängijatele ning võib nooremate jaoks olla liiga keeruline või sobimatu sisuga).

Vanusetähiseid on viis:

 PEGI 3. Mängu sisu sobib kõigile vanuserühmadele. Vägivalla kujutamine on koomilises või lapselikus kontekstis mõningal määral lubatud, puuduvad last ehmatada või hirmutada võivad helid või pildid. Keelekasutus on kontrollitud. Puuduvad alastistseenid ja viited seksuaaltegevusele.
 PEGI 7. Sisu sobib vähemalt 7-aastastele lastele. Lubatud on kergem ehmatamine, väga leebe vägivald (vägivallale viitamine, väga üldine või ebareaalne vägivald) ning mõningal määral alasti inimkehade näitamine, aga mitte seksuaalsest vaatepunktist.
 PEGI 12. Sisu sobib vähemalt 12-aastastele lastele. Mängija puutub kokku veidi otsesema vägivallaga, mis on suunatud välja mõeldud olendite, loomade või inimesi sümboliseerivate tegelaskujude vastu. Vandumine on mõningal määral lubatud, aga ei kasutata seksuaalse sisuga vandesõnu.
 PEGI 16. Sisu sobib vähemalt 16-aastastele noortele. Vägivalla ja seksuaaltegevuse kujutamine sarnaneb päriselus toimuvaga. Vulgaarne sõnavara, alkoholi, suitsetamise ja narkootikumide kujutamine on lubatud.
 PEGI 18. Sisu sobib vähemalt 18-aastastele noortele. Lubatud on kujutada mis tahes vägivalda, mis normaalse vaimse arenguga inimeses peaks tekitama ebameeldiva tunde.

 Sisutähised 
Sisutähiseid on kaheksa:

 Vägivald (Violence). Mängus kujutatakse vägivalda: ebarealistlikku või üldist (PEGI 7), väljamõeldud keskkonnas või mitterealistlikku inimesi meenutavate tegelaste suhtes (PEGI 12) või realistlikku (PEGI 16 ja 18).
 Vandumine (Bad language). Mängus kohtab roppe sõnu, näiteks leebet vandumist (PEGI 12), ropendamist või vandesõnu (PEGI 16 ja 18).
 Hirm (Fear, Horror). Mäng sisaldab hirmutavaid pilte, helisid või efekte. Leebemal kujul on need väiksemaid lapsi hirmutavad (PEGI 7), muul juhul mõõdukalt hirmutavad (PEGI 12) või tugevalt hirmutavad ja vägivaldsed (PEGI 16 ja 18).
 Hasartmäng (Gambling). Mängus leidub elemente, mis julgustavad või õpetavad mängima hasartmänge (2020. aastast vaid PEGI 18).
 Seks (Sex). Mängus on seksuaalset sisu: see sisaldab alastiolekut või seksuaalset alatooni (PEGI 12), selles näidatakse erootilist alastiolekut või seksuaalvahekorda nähtavate suguelunditeta (PEGI 16) või ilmset seksuaaltegevust (PEGI 18). Mitteseksuaalses kontekstis alastiolekut selle sisumärgiga ei tähistata.
 Narkootikumid (Drugs). Mängus viidatakse suitsetamisele, uimastite või alkoholi tarvitamisele või näidatakse seda (PEGI 16 ja 18).
 Diskrimineerimine (Discrimination). Mängus kujutatakse etnilisi, usu, rahvuse või muid stereotüüpe, mis võivad viha õhutada (PEGI 18).
 Mängu- või rakendusesisesed ostud (In-game purchases). Mängijal on võimalik mängus tegeliku raha eest teha virtuaalseid oste, näiteks omandada münte, punkte, teemante, tasemeid/kaarte, tegelasi, relvi/tööriistu või uuendada tegelaskuju välimust.

PEGI nõuanded lapsevanematele
Kuigi PEGI märgis annab lapsevanemale mängude kohta infot, tuleb mängu ostu kaaludes lähtuda konkreetsest lapsest. Lõpliku otsuse selle kohta, mida laps võib vaadata või kogeda, langetab lapsevanem. PEGI soovitab vanematel mänge osta ja kasutada teadlikult:
vaadata mängude pakendilt vanusemärgist ja otsida selle lapsele sobivuse kohta lisateavet PEGI kodulehel oleva otsimootori kaudu;
püüda määratleda, milliseid mänge ja kui palju võib laps selles vanuses mängida;
tutvuda mängu sisuga või mängida see enne lapsele andmist ise läbi;
määrata vanemliku järelevalve tööriistade abil vanuse-, aja- ja veebis ligipääsu piirangud ning selgitada neid lapsele;
mängida mängu koos lapsega;
julgustada last mängude mängimise kogemusest rääkima;
olla teadlik, et veebipõhistes mängudes saab sageli alla laadida tarkvara, mis võib muuta mängu sisu ja ka vanusepiirangut;
rääkida lapsele, et kuna veebipõhiseid mänge mängitakse tavaliselt virtuaalsetes kogukondades, kus mängijad suhtlevad tundmatute kaasmängijatega, ei tohi ta võõrastele oma andmeid anda ega nendega päriselus kohtuda ning teataks ebasobilikust käitumisest.

 Vaata ka 
Arvutimängude loend
Viited

 Välislingid 

 Üleeuroopalise mänguteabesüsteemi PEGI koduleht. (kõigis Euroopa Liidu ametlikes keeltes)

Kategooria:Arvutimängud